За репрезентацију Југославије одиграо је 27 мечева и постигао 17 голова. Дебитовао је 31. марта 1984. године против Мађарске (2:1), а опростио се 13. новембра 1991. против Аустрије (2:0). Био је најбољи стрелац националног тима у квалификацијама за Европско првенство 1992. године са 10 погодака, а Југославија није заиграла на поменутом такмичењу, јер је неколико дана пре старта враћена због санкција. Панчев је на Светском првенству 1990. у Италији одиграо три меча и постигао два гола, оба против Уједињених Арапских Емирата (4:1), а селекција Ивице Осима је заузела пето место. У периоду од 1993. до 1995. за Македонију је одиграо шест сусрета и постигао један гол.